Pål Arne Johansen

Pål Arne «Paco» Johansen (født 16. februar 1977) er en norsk fotballtrener, tidligere fotballspiller og forfatter fra Brønnøysund, som er hovedtrener for Odds Ballklubb i Eliteserien.

Spillerkarriere 
Johansen startet spillerkarrieren i hjembyen for Brønnøysund IL. Fra 1998 til 2000 spilte han for Lyn i 1. divisjon. Han har også spilt for Bærum, Fossum, Ull/Kisa og Groruddalen.

Trenerkarriere 
Johansen startet sin trenerkarriere som spillende trener for Groruddalen Ballklubb. I 2003 ble han ansatt som spillerutvikler i Lyn, og høsten 2005 fungerte han som assistenttrener for Henning Berg. Etter 2005-sesongen sluttet Johansen i Lyn og begrunnet det med at klubben ble drevet på en måte som stred mot hans verdisyn. 

I januar 2006 ble han assistenttrener til Bjarne Berntsen for det norske kvinnelandslaget. Etter ett år i jobben ble Johansen kåret til årets unge trener av norsk fotballtrenerforening i 2006. Han ble i jobben som assistent på landslaget til 2009. I 2011 og 2012 var han assistenttrener for Hønefoss, før han i 2014 ble hentet til polske Legia Warszawa som assistenttrener til Henning Berg.

I desember 2016 ble han ansatt som trener for G18 og G19-landslagene til Norge. Johansen ledet det norske G19-landslaget til EM i 2018, og til VM for U20-lag i 2019 for første gang siden 1993.

I januar 2022 ble det kjent at Johansen var ansatt som ny hovedtrener for Odd i Eliteserien.

Forfatterskap 
Allerede i 2002 var han medforfatter av boken Ferdighetsutvikling i fotball. 

Johansen har sammen med Torbjørn Moen gitt ut en serie ungdomsbøker med fotball som tema. Ungdomsromanen Best i byen (2008) ble til i et samarbeid mellom Foreningen !les, Akilles forlag, Johansen og Moen som en del av prosjektet Idrett og lesing. I 2009 ble den også plukket ut til Bokhandlerforeningens prosjekt Bok til alle, senere kjent som Leselystaksjonen. Boken har senere fått to oppfølgere, Best i landet (2009) og Best? (2010).

Referanser

Eksterne lenker 

 

Norske fotballspillere
Norske fotballtrenere
Fotballspillere for Lyn Fotball
Norske forfattere av ungdomsbøker
Personer fra Brønnøy kommune